নাওকো ইয়ামাদা

হলেন একজন জাপানি অ্যানিমেটর এবং পরিচালক। তিনি কিয়োতো অ্যানিমেশনে কাজ করার সময়কালে,  কে-অন! (২০০৯–২০১০) এবং তামাকো মার্কেট (২০১৩) অ্যানিমে সিরিজ পরিচালনা করেন। এছাড়াও তার পরিচালিত উল্লেখযোগ্য চলচ্চিত্রগুলোর মধ্যে রয়েছে আ সাইলেন্ট ভয়েস (২০১৬), লিজ অ্যান্ড দ্য ব্লু বার্ড (২০১৮) এবং দ্য কালারস উইদিন (২০২৪)।

২০২১ সালে, তিনি সায়েন্স সারু স্টুডিওর অধীনে অরিজিনাল নেট অ্যানিমেশন (ওএনএ) দ্য হেইকে স্টোরি পরিচালনা করেন। সিরিজটি ২০২২ সালের জানুয়ারিতে জাপানি টেলিভিশনে প্রথম প্রচারিত হয়।

ইয়ামাদা তার কাজের জন্য একাধিক পুরস্কার জিতেছেন এবং অ্যানিমে জগতে তার স্বতন্ত্র শৈলীগত পছন্দের কারণে বিশ্বজুড়ে খ্যাতি অর্জন করেছেন। কিয়োটো অ্যানিমেশনের অন্যতম কনিষ্ঠ পরিচালক হিসেবেও তার পরিচিতি রয়েছে। তিনি বিশ্ববিদ্যালয় জীবন শেষ করে স্টুডিওতে যোগ দেওয়ার মাত্র ৪ বছরের মধ্যেই তিনি প্রথম পরিচালনার সুযোগ লাভ করেন।

 প্রারম্ভিক জীবন ও শিক্ষা 
ইয়ামাদা কিয়োতো প্রশাসনিক অঞ্চলে জন্মগ্রহণ করেন। শৈশবে তিনি ছবি আঁকতে ভালোবাসতেন এবং প্যাটলেবার ও ড্রাগন বল সিরিজের ছবি নকল করে আঁকতেন। তার চলচ্চিত্রের প্রতি  গভীর আগ্রহ ছিল এবং শৈশবে গভীর রাত পর্যন্ত জেগে থাকতেন শুধু টেলিভিশনে প্রচারিত চলচ্চিত্র দেখার জন্য। তিনি প্রাতিষ্ঠানিক শিক্ষার বাইরের কার্যক্রমেও আগ্রহী ছিলেন; প্রাথমিক বিদ্যালয়ে তিনি ভলিবল ক্লাবে এবং উচ্চ বিদ্যালয়ে টেনিস ও ফটোগ্রাফি ক্লাবে যোগ দিয়েছিলেন। কিয়োতো ইউনিভার্সিটি অব আর্ট অ্যান্ড ডিজাইনে তিনি তৈলচিত্র নিয়ে পড়াশোনা করেন এবং সেখানকার স্পেশাল ইফেক্ট ক্লাবের সদস্য ছিলেন।

 কর্মজীবন 
বিশ্ববিদ্যালয় থেকে স্নাতক হওয়ার পর ইয়ামাদা চলচ্চিত্র শিল্পে কাজ করার পরিকল্পনা করেছিলেন, কিন্তু তিনি কিয়োতো অ্যানিমেশন-এর একটি বিজ্ঞাপন দেখে সেখানে যোগ দেওয়ার সিদ্ধান্ত নেন। তিনি প্রথমে জনপ্রিয় অ্যানিমে ইনুইয়াশা (২০০০-২০০৪)-এর জন্য একজন ইনবিটুইনার (দুটি মূল ছবির মধ্যবর্তী ফ্রেম আঁকার শিল্পী) হিসেবে কাজ শুরু করেন। পরবর্তীকালে, তিনি এয়ার (২০০৫)-এর টিভি অভিযোজনে কি অ্যানিমেটর (Key Animator/প্রধান অ্যানিমেটর) হিসেবে পদোন্নতি পান। এরপর তিনি দ্য মেলানকলি অব হারুহি সুজুমিয়া, ক্যানন এবং লাকি স্টার-সহ আরও বেশ কয়েকটি অনুষ্ঠানে কি অ্যানিমেটর হিসেবে কাজ করেন। কিয়োতো অ্যানিমেশনের পরিচালক তাৎসুয়া ইশিহারা তাকে পরামর্শ দিয়ে সাহায্য করেন। ইয়ামাদা সম্পর্কে ইশিহারা বলেছিলেন, "আমি ভেবেছিলাম সে একজন অদ্ভুত ধরনের মেয়ে যে একটি আর্টস বিশ্ববিদ্যালয়ে পড়েছে।"

তার পরিচালিত প্রথম কাজ ছিল অ্যানিমে সিরিজ ক্ল্যানাড (২০০৮)-এর ১৭তম পর্ব, যদিও কে-অন! (২০০৯) ছিল তার প্রথম প্রধান পরিচালিত কাজ, যার মাধ্যমে তার স্বতন্ত্র শৈলী বিকশিত হয়। সিরিজটি ব্যাপক সাফল্য লাভ করে এবং এর জনপ্রিয়তার কারণে ২০১০ সালে দ্বিতীয় মৌসুম এবং ২০১১ সালে একটি চলচ্চিত্র নির্মিত হয়, যেগুলোর উভয়ই ইয়ামাদা পরিচালনা করেন। ২০১৩ সালে, তিনি তামাকো মার্কেট  পরিচালনা করেন, যা একটি মৌলিক কাহিনী এবং চরিত্রদের কৈশোর থেকে প্রাপ্তবয়স্ক হয়ে ওঠার উপর কেন্দ্র করে নির্মিত। পরের বছর, তিনি এর সিক্যুয়েল চলচ্চিত্র তামাকো লাভ স্টোরি পরিচালনা করেন, যার জন্য তিনি জাপান মিডিয়া আর্টস ফেস্টিভ্যাল-এ "নিউ ফেস অ্যাওয়ার্ড" লাভ করেন। তিনি পুরো চলচ্চিত্রটির স্টোরিবোর্ড নিজেই তৈরি করেছিলেন এবং এর উদ্বোধনী মূল সঙ্গীত "এভরিবডি লাভস সামবডি"-এর কথাও লিখেছিলেন।

ইয়ামাদার পরবর্তী প্রকল্প ছিল ফিচার চলচ্চিত্র আ সাইলেন্ট ভয়েস (২০১৬)। যদিও এটি জাপানে উৎপীড়ন এবং শারীরিক প্রতিবন্ধকতার মতো বিষয়গুলো তুলে ধরে, ইয়ামাদা বলেন যে তিনি এগুলোকে চলচ্চিত্রের কেন্দ্রবিন্দু করতে চাননি, বরং চেয়েছিলেন দর্শকরা যেন চলচ্চিত্রটির ইতিবাচক দিকগুলোর ওপর মনোযোগ দেয় এবং উৎপীড়নকে শোইয়ার কিশোর বয়সের ব্যক্তিত্ব দেখানোর একটি মাধ্যম হিসেবে ব্যবহার করেন। চলচ্চিত্রটি জাপানি বক্স অফিসে ২ নম্বরে অবস্থান নিয়ে যাত্রা শুরু করে এবং মোট ২.৩ বিলিয়ন ইয়েন আয় করে, যা ২০১৬ সালে জাপানের ১৯তম সর্বোচ্চ আয়কারী চলচ্চিত্র ছিল।

২০১৯ সালের ১৮ জুলাই, এক ব্যক্তি কিয়োতো অ্যানিমেশনের প্রধান স্টুডিওতে আগুন লাগিয়ে দেয়, যেখানে ইয়ামাদার ৩৬ জন সহকর্মী নিহত এবং ৩৩ জন আহত হন। ইয়ামাদা এই ঘটনায় অক্ষত ছিলেন বলে জানা যায়।

২০২০ সালে, ইয়ামাদা কিয়োতো অ্যানিমেশন ছেড়ে যান এবং তার নিজের পুরোনো স্টুডিওর বাইরে প্রথম কাজ শুরু করেন। ইয়ামাদা অ্যানিমে স্টুডিও সায়েন্স সারু-তে অরিজিনাল নেট অ্যানিমেশন দ্য হেইকে স্টোরি-এর কাজ শুরু করেন, যার প্রথম পর্ব ২০২১ সালের সেপ্টেম্বরে মুক্তি পায়।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:অ্যানিমে পরিচালক
বিষয়শ্রেণী:নারী টেলিভিশন পরিচালক
বিষয়শ্রেণী:জাপানি টেলিভিশন পরিচালক
বিষয়শ্রেণী:জাপানি চলচ্চিত্র পরিচালক
বিষয়শ্রেণী:কিয়োতো প্রশাসনিক অঞ্চলের ব্যক্তি
বিষয়শ্রেণী:গুনমা প্রশাসনিক অঞ্চলের ব্যক্তি